ועדת הכלכלה, כנסת 23, פרוטוקול מספר 179, 2021-01-06 13:50

הילה שי וזאן: צוהריים טובים, התכנסנו כאן כדי להאריך את תוקף התקנות לסמכויות מיוחדות להתמודדות עם נגיף הקורונה החדש וגם לעשות מספר תיקונים.

הילה שי וזאן: רננה מרשות התעופה האזרחית תציג את התיקונים.

הילה שי וזאן: בבקשה.

רננה שחר: תודה, אני רננה שחר, היועצת המשפטית של רשות התעופה האזרחית.

רננה שחר: נציגי משרד הבריאות נמצאים בזום אם צריך.

הילה שי וזאן: רגע, אני רק רוצה לומר כמה מילים לחבר הכנסת החדש, בליאק.

הילה שי וזאן: למעשה אלו תקנות שזאת כבר הפעם החמישית שאנחנו נדרשים להאריך אותן.

רננה שחר: מ-16 באוגוסט.

הילה שי וזאן: המהות של התקנות האלה זה כל נושא הכניסה לטרמינל והעבודה בטרמינל בזמן המשבר.

הילה שי וזאן: אני רוצה לציין שכל עניין הפרט, האם מותר ליסוע לחו"ל, באילו תנאים וכו' – כל זה לא יתנהל פה, זה מתנהל עכשיו בוועדת חוקה ואנחנו משערים שזה יגיע מחר.

הילה שי וזאן: כרגע אנחנו מטפלים בכל עניין התחבורה והטרמינל, מה שבסמכות הוועדה.

הילה שי וזאן: אנחנו צריכים לתקן מספר דברים ולהאריך את תוקף התקנות.

איתי עצמון: למעשה זה איך שדות התעופה ומפעילים אוויריים פועלים תחת משבר הקורונה ואיך הם מתנהלים.

איתי עצמון: יש בתקנות האלה סט מאוד מפורט של הוראות שנדונו ואושרו כאן בוועדה באוגוסט, ותוקפן מוארך מעת לעת לפי חוק סמכויות מיוחדות, שזה החוק המסמיך.

הילה שי וזאן: רננה, בבקשה.

רננה שחר: ברקע של הישיבה הקודמת היו התמונות של הצפיפות בנתב"ג באולם הרישום לטיסה.

רננה שחר: יושב-ראש הוועדה שאל על זה והעיר על זה - - -

הילה שי וזאן: אנחנו, חברי הוועדה, דיברנו רבות על כך שאומנם אנחנו מנסים להיטיב, אבל הפרוצדורה והדרך שבה זה מתבצע לעיתים יוצרות את ההפך, ולכן נתבקשו שבעת התיקונים.

רננה שחר: ואז מנכ"ל משרד התחבורה וגורמים בכירים במשרד הבריאות היו בסיור בנתב"ג, ואחד התיקונים שאתם רואים פה, התיקון של הדלפקים, נובע ממסקנה שאחת הסיבות לעומס באולם הרישום לטיסה היא שחברות התעופה לא פתחו מספיק דלפקי רישום לטיסה ולא פתחו אותם מספיק זמן מראש, מה שגרם לעומס.

רננה שחר: לרש"ת – רשות שדות התעופה – אין כיום כוח משפטי לחייב את חברות התעופה לפתוח כמה דלפקי רישום לטיסה.

רננה שחר: אני אציין שבשגרה בדלפקי הרישום לטיסה מוסרים את הכבודה לנסיעה בבטן המטוס ומכרטסים, אבל היום, בעידן הקורונה, נוספו עוד הרבה בדיקות: רואים שעשיתם בדיקת קורונה אם המדינה דורשת, רואים שיש לכם אישור כניסה אם המדינה דורשת את זה ועוד.

רננה שחר: יש די הרבה בדיקות, וזה האריך את תהליך הרישום לטיסה ותרם לצפיפות.

רננה שחר: אז בעצם תקנה 1, תיקון לתקנה 18, נועדה לחייב את חברות התעופה באיזשהו סטנדרט של פתיחת דלפקים, עם אפשרות למנהל נתב"ג להוריד את זה במקרה כמו היום למשל, שיש תנועה מאוד דלילה של נוסעים בנתב"ג.

רננה שחר: ויש עוד תקנה, שאומרת שאחד המנגנונים הוא שנוסע צריך להגיש למשרד הבריאות הצהרת בריאות מקוונת, הצהרה שיש בה הרבה פרטי קשר, כדי שאפשר יהיה לעשות חקירות אפידמיולוגיות אם יהיה צורך.

רננה שחר: בהצהרה הזאת הנוסע נותן את הטלפון שלו ואת כתובת המייל שלו; זה לא רק הצהרה שהייתי בריא ב-14 הימים האחרונים וכו'.

רננה שחר: את הצהרת הבריאות הזאת המפעיל האווירי נדרש לבדוק.

רננה שחר: לפי תקנה 30 אסור לו להעלות נוסע בלי שהוא ראה שיש לו אישור שהוא הגיש הצהרת בריאות, וגם בכניסה לטרמינל - - -

הילה שי וזאן: כפילות מיותרת.

רננה שחר: בדיוק.

רננה שחר: אז אנחנו רוצים לבטל את הכפילות המיותרת.

הילה שי וזאן: נתחיל בהקראה.

הילה שי וזאן: נצביע על התיקון.

הילה שי וזאן: מי בעד תיקון תקנה 18?

הילה שי וזאן: אין מתנגדים.

הילה שי וזאן: אושרה.

הילה שי וזאן: נמשיך.

הילה שי וזאן: יש הערות ספציפית על התיקון האמור?

אורי סירקיס: אני אורי סירקיס מישראייר, אני אשמח להתייחס.

אורי סירקיס: באשר לנושא כמויות הדלפקים אני רוצה להעיר שאין מספיק דלפקים כדי לעמוד בתקנה הזאת.

אורי סירקיס: המשמעות של הדבר הזה היא שכאשר תהיה תנועה של נוסעים וגם כאשר אנשים יהיו מחוסנים, אי אפשר יהיה לקיים אפילו את שגרת הטיסות שקיימנו בחודש דצמבר.

אורי סירקיס: כך שיש כאן פגיעה ישירה ביכולת שלנו לפעול מבחינת כמות הטיסות בשעה אחת בנתב"ג.

אורי סירקיס: נקודת התייחסות נוספת היא בנושא הפנים-ארצי.

אורי סירקיס: להפעיל ארבעה דלפקים כשמפעילים טיסת ATR עם 72 נוסעים זה דבר שיגרום לכך שלא נוכל להרוויח כסף על הטיסה.

אורי סירקיס: היום ישראייר מחזיקה את הקו לאילת ברמה האידיאולוגית – ואני לא ציני בעניין הזה.

אורי סירקיס: ומה שיקרה זה שאתם תקטינו את רמת השירות לאילת ותקטינו את כמות הטיסות לאילת.

אורי סירקיס: אין היגיון להפעיל טיסה עם 72 נוסעים.

אורי סירקיס: אני מרשה לעצמי לייצג פה גם את ארקיע – למרות שאין בינינו תיאום – שיש לה מטוסים עם 110 מושבים, וגם הם יצטרכו לפתוח ארבעה דלפקים.

אורי סירקיס: בטיסות לאילת רמת הרווחיות היא מאוד נמוכה, והמשמעות היא שרוב הכסף ישולם לרשויות שדה התעופה וכו'.

אורי סירקיס: זאת תקנה שאנחנו לא יכולים לעמוד בה.

אורי סירקיס: תודה.

הילה שי וזאן: לגבי טיסות שאינן פנים-ארציות התקנות האמורות הן עד 3 בפברואר.

הילה שי וזאן: אנחנו לא צופים שתהיה הצפה גדולה מדי.

הילה שי וזאן: אבל אורי כן אמר דבר נכון – אני מקווה שהתיקונים שלכם פה מתבססים על היכולת בפועל.

אורי סירקיס: סליחה, אנחנו הולכים עכשיו לסגר, וארקיע הודיעה היום שהיא מפסיקה את הטיסות לאילת.

אורי סירקיס: אנחנו נפעיל אידיאולוגית שתי טיסות ביום לאילת לרווחת תושבי אילת, לטיפולים רפואיים, חולי סרטן וכו'.

אורי סירקיס: האם זה הגיוני שישיתו עלינו כרגע, דקה לפני הסגר, תקנה שאומרת שאנחנו צריכים לפתוח ארבעה דלפקים עבור שלושה, ארבעה או שבעה נוסעים שיבואו לשם?

אורי סירקיס: זה לא הגיוני, גם אנחנו נפסיק לטוס.

הילה שי וזאן: אורי, אתה מעלה נקודה מאוד חשובה ואנחנו תכף נדבר עליה.

הילה שי וזאן: אני מחזקת את מה שאמרת.

הילה שי וזאן: אבל קודם אני פונה פה לרת"א ומבקשת שייאמר לפרוטוקול שאכן הדרישות שהם מציבים לטיסות בין-לאומיות תואמות את היכולת הפיזית בנמל התעופה כרגע.

הילה שי וזאן: אשמח לתשובה גם באשר לטיסות פנים.

רון חלפון: גברתי, אני מבקש להתייחס.

הילה שי וזאן: שנייה, אנחנו רוצים לשמוע תשובה.

רננה שחר: אז אני מבקשת שרון חלפון, היועץ המשפטי של רש"ת, שהם אחראים על הדלפקים, יענה על זה.

רון חלפון: שלום, אני רון חלפון, היועץ המשפטי של רשות שדות התעופה.

רון חלפון: עוד שנייה ישלים את דבריי שמואל זכאי, מנהל השדה.

רון חלפון: במסגרת כללי התו הכחול, מספר הטיסות בשדה הוא מאוד נמוך ואין בעיה להקצות את מספר הדלפקים הנדרש.

רון חלפון: כמובן שאנחנו מדברים על כמות מקסימלית, ובכל מקרה אנחנו נבחן כל טיסה לגופה, ואם לא יהיה מספר נוסעים גדול או שהמטוס קטן מדי, מנהל השדה רשאי להפחית את המספר.

רון חלפון: אנחנו ננטר את זה באופן קבוע לפני הטיסה, כך שאני לא רואה כאן מקום לחשש.

רון חלפון: דבר שני, נכון לעכשיו בנתב"ג לא מתקיימות טיסות מעבר, כך שההוראה שמתייחסת לזה היא הוראה שצופה פני העתיד.

רון חלפון: אני רוצה להבהיר שאין בהוראה הזאת כדי לחייב טיסות מעבר.

רון חלפון: מר שמואל זכאי יוכל להשלים את דבריי בנוגע למספר הדלפקים.

שמואל זכאי: צוהריים טובים, אני שמואל זכאי, מנהל נתב"ג.

שמואל זכאי: בניגוד למצב ששרר לפני משבר הקורונה, הנוסעים היום מחויבים, בגלל הדרישות של מדינות היעד, להגיע לדלפקי הרישום לטיסה, כדי להציג לחברת התעופה בדלפק בדיקה שלילית של PCR ואישור בכלל להיכנס למדינה.

שמואל זכאי: לפני הקורונה לא היה צריך ויזה בשביל להיכנס לגרמניה למשל, והיום ישראלי לא יכול להיכנס לגרמניה אם הוא לא מקבל את האישור של הרשויות.

שמואל זכאי: ולכן הדבר הזה יוצר עומס על דלפקי הרישום לטיסה, כמו שראינו כולנו בתמונות.

שמואל זכאי: ניקח למשל את מה שהיה עם משבר הוויזות עם האמירויות.

שמואל זכאי: מנכ"ל ישראייר שדיבר עכשיו היה חלק מהעניין הזה.

שמואל זכאי: חברת התעופה הייתה צריכה לוודא שלנוסע הייתה ויזה וכו', מה שגרם לכך שהנוסעים הצטופפו והתגודדו על דלפקי הצ'ק-אין שלא בטובתם ושלא ברצונם.

שמואל זכאי: לכן, מכיוון שאנחנו לא רוצים לסכן את הנוסעים, התקנה הזאת היא תקנה מתחייבת.

שמואל זכאי: היא מתחייבת כי היא שומרת על בריאות הנוסעים והיא מתחייבת כי כמו שאמרתי, בניגוד למצב שהיה בעבר, היום כל הנוסעים צריכים להגיע לדלפקי הרישום לטיסה והם כבר לא יכולים לעשות ווב צ'ק-אין והם לא יכולים ללכת ישר לצ'ק פוינט אם יש להם כבודת יד בלבד וכדומה.

הילה שי וזאן: ברור, היום זה הרבה יותר סבוך.

שמואל זכאי: בקשר לשאלה אם יהיו או לא יהיו דלפקים בטיסות הפנים-ארציות, בדיוק בשביל זה רשמנו את התקנה כמו שרשמנו אותה.

שמואל זכאי: יש שיקול דעת למנהל השדה לאשר לחברת תעופה, או להורות לה, לא לפתוח את הדלפקים ארבע שעות לפני, או לפתוח רק שני דלפקי טיסה לטיסה לאילת.

שמואל זכאי: ואורי, ברשותך, אני רוצה להעיר משהו: לא כל תושבי אילת הם חולי סרטן, כן?

שמואל זכאי: כי כל פעם שמגיעים לסוגיה הזאת ישר אומרים "אבל מה עם חולי הסרטן של אילת".

שמואל זכאי: כתושב אילת לשעבר אני יכול להגיד שלא כל תושבי אילת הם חולי סרטן.

שמואל זכאי: הם בני אדם, הם יכולים להגיע למרכז לא רק לטיפולים רפואיים.

אורי סירקיס: מר זכאי, אני לא אמרתי שכל תושבי אילת הם חולי סרטן.

הילה שי וזאן: חברים, בואו נישאר בדיון.

אורי סירקיס: אבל יש גבול כמה נמוך אפשר לרדת.

אורי סירקיס: אני לא אמרתי שהתושבים הם חולי סרטן.

אורי סירקיס: רק אמרתי שאנחנו מקיימים, וגם היינו היחידים שקיימנו בסגר הראשון והשני, את הטיסות לאילת, ובטיסות הללו היו אדם אחד, שלושה אנשים, שבעה אנשים.

אורי סירקיס: עשינו את זה ברמה האידיאולוגית.

אורי סירקיס: אז נראה לי תמוה שיחייבו אותנו לפתוח ארבעה דלפקים בשביל שבעה אנשים, זה הכול.

הילה שי וזאן: לא יחייבו.

אורי סירקיס: לגבי דובאי, אני רוצה לציין - - -

יבגני סובה: אורי, אומרים לך שלא יחייבו.

אורי סירקיס: - - - לגבי הוויזות, זה פשוט נתון לא נכון.

אורי סירקיס: אנחנו הטסנו הכי הרבה נוסעים, 22,000 איש, בעוד שרמת הקנסות שקיבלנו מדובאי הייתה בהיקפים של 40,000 דולר, כאשר החברות האחרות קיבלנו מיליוני דולרים.

אורי סירקיס: לכן זה שאתה אומר שאנחנו לא דאגנו לוויזות זה לא לגמרי מדויק.

הילה שי וזאן: הדברים ברורים.

הילה שי וזאן: אנחנו מבינים את התקנה הזאת כפי שהיא מובאת כעת, אבל אני כן מסכימה לדבריו של אורי שלפיהם כשמשאירים מקום לשיקול דעת עד חמש שעות לפני טיסה, זה דבר שמאוד מקטין את האפשרות שלו להיערך.

הילה שי וזאן: אני חושבת שלקראת ההארכה הבאה, בתחילת פברואר, יש טעם לבחון איך כותבים דברים הרבה יותר ברורים שפחות משאירים מקום לאי-ודאות.

הילה שי וזאן: כעת אנחנו לא יכולים לשנות את התקנות, אבל כן חשוב שהדבר ייבחן לקראת ההארכה הבאה, כדי שזה יהיה יותר ברור, ולא להשאיר את זה רק לשיקול דעתו של אדם כזה או אחר.

רננה שחר: אני רוצה להשיב לזה.

רננה שחר: קודם כול, מה שאת אומרת, שצריך לעקוב אחרי היישום ולהבין אם הוא היה טוב או גרם תקלות ולראות מה צריך לשנות, זה דבר ברור.

הילה שי וזאן: ואין בכך כדי לגרוע מכך שאני חושבת שמנהל שדה התעופה ודאי יפעיל פה שיקול דעת ולא יכריח את חברת ישראייר למשל לפתוח ארבעה דלפקים על חמישה נוסעים.

הילה שי וזאן: אין ספק ששיקול הדעת הוא חיוני וחשוב, ואנחנו בוודאי סומכים עליו, אבל כאמור, יש לתת את הדעת ליישום בחודש הקרוב.

רננה שחר: אני רוצה להגיד שני דברים שהם גם מאחורי הקלעים.

רננה שחר: אחד, אנחנו מתכוונים שזה יהיה עונשי, כלומר עם קנס.

רננה שחר: זה אומר שצריכה להיות רמת ודאות גבוהה לגבי מה המפעיל האווירי היה חייב לפתוח ומה לא.

רננה שחר: אי אפשר להשאיר את זה לגמרי פתוח.

רננה שחר: העניין של אישור בכתב של לפחות חמש שעות מראש זה דבר שנועד לייצר ודאות.

עידית חנוכה: העובד שיצטרך להפעיל את הדלפקים כבר יצטרך לצאת לדרך בשלב של חמש שעות לפני.

רננה שחר: אני לא בטוחה, אני לא מפסיק יודעת, אבל כך הוצע - - -

הילה שי וזאן: זה שמשאירים את זה כל כך סמוך לטיסה זה דבר שיש לתת עליו את הדעת לקראת ההארכה הנוספת.

רננה שחר: בסדר.

רננה שחר: הדבר השני שאני מבקשת להגיד זה שיש המון תנודתיות בביקוש של הנוסעים, כולל ביטולי טיסות נורא מהירים וכו'.

רננה שחר: כך שהרצון להגיע עם זה כמעט עד הרגע האחרון הוא כדי להגדיל את הגמישות ולהימנע מפתיחת דלפקים מיותרת.

רננה שחר: זאת הסיבה למה ניסינו להגיע כמעט עד הרגע האחרון.

רננה שחר: אני מניחה שכל הבעיות האלה יוצפו ב-28 הימים הקרובים וניתן יהיה לתת להן מענה.

הילה שי וזאן: יש עוד הערות?

הילה שי וזאן: נעבור להצבעה.

הילה שי וזאן: תקנה 2, תיקון תקנה 30.

הילה שי וזאן: מי בעד?

הילה שי וזאן: אין מתנגדים.

הילה שי וזאן: אושרה.

הילה שי וזאן: נעבור לסעיף 3.

רננה שחר: פה קבענו את ההפרה כעברה פלילית.

רננה שחר: זה חלק מהביטול של חובת המפעיל האווירי לבדוק לנוסעים יוצאים.

הילה שי וזאן: יש הערות?

הילה שי וזאן: אנחנו נצא להפסקה של עשר דקות ונחזור ב-14:22.

הילה שי וזאן: אנחנו מצביעים על תקנה 3, תיקון תקנה 35.

הילה שי וזאן: מי בעד?

הילה שי וזאן: פה אחד, אין מתנגדים.

הילה שי וזאן: אושרה.

הילה שי וזאן: תקנה 4.

רננה שחר: זה הקנס על ההפרה.

הילה שי וזאן: יש הערות?

אורי סירקיס: אני מבקש להתייחס לזה.

אורי סירקיס: בנושא של הצהרת נוסע נכנס יש מספר בעיות, ואנחנו העלינו אותן ושלחנו אותן בכתב לרשות התעופה האזרחית.

אורי סירקיס: הנקודה הראשונה, ההצהרה הזאת ניתנת למילוי רק באופן אלקטרוני ובטווח זמן של 24 שעות, ואנחנו נתקלנו בלקוחות שלנו שאין להם חבילות גלישה בחו"ל ואין להם יכולת תקשורתית לעשות את זה כאשר הם נמצאים בחו"ל.

אורי סירקיס: דבר שני, ההצהרה ניתנת למילוי בשפה האנגלית או העברית בלבד.

אורי סירקיס: אני שומע בתקשורת לאחרונה, גם מצד ראש הממשלה, על השפה הערבית כשפה רשמית במדינת ישראל, אבל זה לא מופיע בטופס הזה.

אורי סירקיס: ויש הרבה מאוד נוסעים ערבים.

אורי סירקיס: דבר שלישי, ההצהרה ניתנת למילוי באופן אלקטרוני בלבד ודורשת רמה מינימלית של התמצאות טכנולוגית.

אורי סירקיס: זה לא כמו דרכון, שהבן אדם בא, נותן את הדרכון שלו ובזה מסתיים האירוע.

אורי סירקיס: לא לכל האנשים יש את יכולת ההתמצאות הזאת.

אורי סירקיס: דבר נוסף, שירות הטפסים באתר gov.il אינו מכיל התאמת נגישות.

אורי סירקיס: זאת אומרת שלאנשים בעלי מוגבלויות – כבר העירו לי שלא כל הנוסעים הם כאלה, אבל סליחה שאני רגיש לכך – יש בעיה למלא את ההצהרה הזאת.

אורי סירקיס: דבר חמישי, ההצהרה מוצגת לצוות דיילי צ'ק-אין זר.

אורי סירקיס: זאת אומרת שאין שם נציגים של חברות התעופה הישראליות, ובנוסף הם מתקשרים דרך מחיצת פרספקס, והרבה פעמים יש שם טעויות שמתגלות רק בכניסה לישראל.

אורי סירקיס: דבר נוסף, ההצהרות האלקטרוניות של משרד הבריאות עבור נוסע נכנס ונוסע יוצא מישראל כמעט זהות, והן מהוות מכשול בפני עיוור.

אורי סירקיס: אגב, אם מזינים טעות בטופס הוא כותב למטה "הטופס מולא בהצלחה", ואחר כך הוא כותב שיש בעיה.

אורי סירקיס: אבל הבן אדם שרואה שהטופס מולא בהצלחה ממשיך הלאה.

אורי סירקיס: דבר אחרון, ההצהרה הזאת אינה כוללת סמן ויזואלי כלשהו שבאמצעותו הנוסע יכול לוודא שאושר לו לטוס.

אורי סירקיס: בעצם הנוסע לא מקבל איזשהו וי ירוק גדול שאומר לו שמבחינתו הכול בסדר.

אורי סירקיס: יש הרבה בעיות ויזואליות בטופס הזה.

אורי סירקיס: ולכן כאשר הטסנו למשל בחודש דצמבר 22,000 איש וקיבלנו קנס על ארבעה שלא מילאו – זה להפיל את כל האחריות עלינו.

אורי סירקיס: אני חושב שזה לא לעניין.

הילה שי וזאן: נקודות חשובות.

הילה שי וזאן: אני אשמח לשמוע תשובות.

רננה שחר: כמו שאמר מנכ"ל ישראייר, הטענות האלה לא נוגעות לתיקון התקנות, הן נוגעות לתקנות הקיימות ולקנס שהוטל על חברת ישראייר בשל עברה על התקנות.

רננה שחר: הוטלו עוד קנסות על חברות תעופה.

רננה שחר: אני מפנה את הוועדה לתקנה 30(ד) לתקנות העיקריות, שאומרת שחובה על המפעיל האווירי לקיים בשדה התעופה עמדה לסיוע לנוסעים למלא את הצהרת הבריאות.

רננה שחר: זאת אומרת שחברת ישראייר נדרשת לשים - - -

הילה שי וזאן: רגע, זה לא רק העניין של חברת ישראייר, עלו פה נקודות חשובות באשר לנגישות ולבהירות של הטופס - - -

אורי סירקיס: מה שנאמר פה במילים אחרות זה שאני, אחרי שפתחתי ארבעה או שישה דלפקים בשדה, אני צריך להעמיד עוד עובדים שפשוט ימלאו את הצהרות הבריאות עבור אותם נוסעים.

הילה שי וזאן: אורי, שנייה, לי מותר להפריע, לך אסור.

הילה שי וזאן: אני לא שואלת לגופה של חברה כזו או אחרת, אני שואלת לגבי הנהירות של הטופס, הנגישות שלו, היכולת לקרוא אותו בכמה שפות.

הילה שי וזאן: הבהירות הזאת נדרשת גם אם אנחנו מכניסים את עניין הדלפק לעזרה.

רננה שחר: לדבר הספציפי עצמו יכולה אולי להתייחס מוהר בר, ממשל"ט קורונה, שהם אלה שמתכנתים את המערכת ונמצאים בקשר עם gov.il.

רננה שחר: אבל אני מבקשת להגיד שבסוף הראו לי את זה וגם שלחנו חומר מנחה לחברות התעופה, כולל כל הדוגמאות וכו'.

רננה שחר: יש אישור.

רננה שחר: כתוב "ההצהרה מולאה בהצלחה".

רננה שחר: כל מה שחברת התעופה צריכה לעשות זה לבדוק שהאישור הזה קיים, שההצהרה מולאה בהצלחה, שרשום בה שם הנוסע ומספר הדרכון שלו.

רננה שחר: שלום ותודה רבה.

רננה שחר: זה לא באמת מאוד מסובך.

רננה שחר: אין לי את התשובות לגבי ההנגשה ולגבי הערבית וכו', ובגלל זה אני מבקשת שמוהר תענה - - -

הילה שי וזאן: אני אקפוץ עכשיו לכובעי השני כיושבת-ראש ועדת הצרכנות וכמי שמייצגת את הלקוח.

הילה שי וזאן: אני רוצה להקל על הלקוח, לא רק על החברה.

הילה שי וזאן: אם מערימים קשיים על הלקוח בדרך, לאחר מכן זה יתגלגל אליהם ולחברות תעופה אחרות.

הילה שי וזאן: אנחנו רוצים למנוע את זה עד כמה שאפשר.

רננה שחר: מוהר נמצאת?

מוהר בר: כן.

מוהר בר: אני עורכת דין מוהר בר, מכלול התעופה במשל"ט הלאומי למאבק בקורונה.

מוהר בר: ההערות של אורי סירקיס התקבלו.

מוהר בר: דבר ראשון אני אגיד שאנחנו עובדים כל הזמן ואנחנו משנים את הדברים כל הזמן בשביל ליצור את הטפסים הטובים ביותר.

מוהר בר: קיבלנו את ההערה בעניין ה-וי הירוק וזה כבר הלך לפיתוח.

מוהר בר: האתר שלנו הוא גם בערבית - - -

הילה שי וזאן: הוא באמת לא מונגש?

הילה שי וזאן: אין הנגשה ב-gov.il?

מוהר בר: gov.il מונגש, אני לא מכירה שזה לא מונגש.

אורי סירקיס: האתר בערבית פתוח אבל הטופס בערבית לא קיים.

אורי סירקיס: אני גם שמח שההערות שלנו מתקבלות ואנחנו עושים עבודה רצינית, אבל אני חושב שכל עוד הפיתוח לא הסתיים אי אפשר להצביע היום ולהגדיל לנו את הקנסות.

אורי סירקיס: תסיימו קודם את הפיתוח ורק אז תגדילו את הקנסות.

רננה שחר: הקנסות הם על אי-פתיחת דלפקים, לא על זה.

מוהר בר: אנחנו שואפים שהטפסים שלנו יהיו הטפסים הטובים ביותר.

מוהר בר: אני מסכימה שזה עדיין לא מושלם, וזה שאין לנו עדיין טופס בערבית זה באמת פחות טוב - - -

הילה שי וזאן: את יכולה לתת לנו לוח זמנים להשלמת התיקונים הנדרשים או לפחות אלה שאתם יודעים עליהם כעת?

מוהר בר: שיפור הטפסים ולעשות שהם יהיו גם בשפה הרוסית וגם בשפה הערבית – זה כבר בפיתוח, ואני מאמינה שבחודש הקרוב זה יושלם.

מוהר בר: אני אציין שהאתרים שלנו הם כבר ברוסית ובערבית.

מוהר בר: אני גם חייבת לציין שאנחנו שמרנו על טפסים פשוטים ביותר, נגישים ביותר - - -

הילה שי וזאן: אנחנו נשמח לעדכון של הוועדה לאחר שתסיימו.

מוהר בר: אין שום בעיה.

מוהר בר: אנחנו נעדכן גם כשהטפסים יעלו בערבית.

הילה שי וזאן: להערתך, אורי – הסכומים שנקבעים כעת הם לגבי פתיחת הדלפקים, הם לא לגבי שום דבר אחר.

הילה שי וזאן: ההערות שלך הן חשובות ואנחנו נדאג - - -

אורי סירקיס: אני שוחחתי על כך בהפסקה עם מר זכאי, ואני מתאר לעצמי מה יקרה.

אורי סירקיס: הרי יש ועדת חריגים, שנועדה לאפשר טיפול בחריגים.

אורי סירקיס: מה שאתם בעצם עושים כאן זה שכל הטיסות של ישראייר לאילת, טיסות של 72 נוסעים – על כל אחת מהן אני אצטרך לקבל אישור בכתב מנתב"ג.

אורי סירקיס: וכמובן שיבואו לשם אנשים, יצלמו אותי ויגישו תביעה ייצוגית, יגידו שהיה צריך ארבעה דלפקים בעוד שהיו לי רק שני דלפקים.

אורי סירקיס: אני אומר את זה כאן לפרוטוקול.

אורי סירקיס: אני חושב שצריך או להחריג או לקבוע שאם במטוס יש פחות מ-100 מושבים אז צריך לפתוח שני דלפקים.

אורי סירקיס: לא הגיוני שמטוס עם 200 מושבים יפתח ארבעה דלפקים ומטוס עם 72 מושבים גם יפתח ארבעה דלפקים כל עוד הוא לא קיבל על כל טיסה אישור בכתב עד חמש שעות לפני הטיסה.

אורי סירקיס: זה לא הגיוני, זו גזרה שהציבור לא יכול לעמוד בה.

הילה שי וזאן: אורי, הדברים ברורים, וכמו שאמרתי, אני חושבת שכן צריך לתת את הדעת על הדברים האלה לקראת ההארכה הבאה.

הילה שי וזאן: עם זאת חשוב לומר שלנו כוועדה אין את הסמכות לשנות את התקנות כעת, ולכן זה לא יתבצע כעת.

הילה שי וזאן: אבל כן אתן את הדעת על זה.

הילה שי וזאן: ועוד משהו, לאחר ששמנו את הדברים על השולחן אני בטוחה שמנהל נתב"ג ייתן את הדעת ויסייע ככל שאפשר תוך הפעלת ההיגיון הדרוש באשר להפעלת דלפקים, ויאפשר לכם לפתוח מספר נמוך יותר של דלפקים במקרים של תפוסה נמוכה.

הילה שי וזאן: אני גם מבטיחה שאנחנו נעקוב אחרי זה, ואני אשמח שתגיע בדיון הבא ותיתן לנו דיווח האם באמת הכריחו אותך לפתוח יותר דלפקים מההיגיון הסביר על פי כמות הנוסעים.

הילה שי וזאן: תיתן לנו את הדיווח על כך בשלושת השבועות הקרובים, ואנחנו נדע לבדוק את העניין מול הגורמים שצריך.

הילה שי וזאן: תודה.

הילה שי וזאן: נעבור להצבעה על תקנה 4, תיקון תקנה 36.

הילה שי וזאן: מי בעד? פה אחד.

הילה שי וזאן: אושרה.

הילה שי וזאן: נעבור לתקנה 5.

הילה שי וזאן: אנחנו מאריכים בארבעה שבועות.

איתי עצמון: 28 ימים, שזה המקסימום שמותר לפי החוק המסמיך.

הילה שי וזאן: יש הערות.

הילה שי וזאן: מי בעד תקנה 5? אין מתנגדים.

הילה שי וזאן: אושרה.

הילה שי וזאן: נעבור ל-6.

הילה שי וזאן: מי בעד תקנה 6? אין מתנגדים.

הילה שי וזאן: אושרה.

הילה שי וזאן: התקנות אושרו.

הילה שי וזאן: תודה רבה.